CELEX: 62011TN0256
Language: et
Date: 2011-05-20 00:00:00
Title: Kohtuasi T-256/11: 20. mail 2011 esitatud hagi — Ezz jt versus nõukogu

9.7.2011   
            
            
               ET
            
            
               Euroopa Liidu Teataja
            
            
               C 204/28
            
         20. mail 2011 esitatud hagi — Ezz jt versus nõukogu
   (Kohtuasi T-256/11)
   2011/C 204/50
   Kohtumenetluse keel: inglise
   
      Pooled
   
   
      Hagejad: Ahmed Abdelaziz Ezz (Giza, Egiptus), Abla Mohammed Fawzi Ali Ahmed (London, Ühendkuningriik), Khadiga Ahmed Ahmed Kamel Yassin (London, Ühendkuningriik) ja Shahinaz Abdel Azizabdel Wahab Al Naggar (Giza, Egiptus) (esindajad: barrister M. Lester ja solicitor J. Binns)
   
      Kostja: Euroopa Nõukogu
   
      Nõuded
   
   Hageja palub Üldkohtul:
   
               —
            
            
               tühistada nõukogu 21. märtsi 2011. aasta otsus 2011/172/ÜVJP teatavate isikute, üksuste ja asutuste vastu suunatud piiravate meetmete kohta seoses olukorraga Egiptuses (ELT 2011, L 76, lk 63) ja nõukogu 21. märtsi 2011. aasta määrus (EL) nr 270/2011 teatavate isikute, üksuste ja asutuste vastu suunatud piiravate meetmete kohta seoses olukorraga Egiptuses (ELT 2011, L 76, lk 4) osas, mis puudutab hagejaid;
            
         
               —
            
            
               mõista kohtukuld välja kostjalt.
            
         
      Väited ja peamised argumendid
   
   Hagejad paluvad ELTL artikli 263 alusel esitatud hagiavalduses esiteks, et tühistataks nõukogu 21. märtsi 2011. aasta otsus 2011/172/ÜVJP teatavate isikute, üksuste ja asutuste vastu suunatud piiravate meetmete kohta seoses olukorraga Egiptuses (ELT 2011, L 76, lk 63) ja teiseks nõukogu 21. märtsi 2011. aasta määrus (EL) nr 270/2011 teatavate isikute, üksuste ja asutuste vastu suunatud piiravate meetmete kohta seoses olukorraga Egiptuses (ELT 2011, L 76, lk 4) osas, mis puudutab hagejaid.
   Hagi põhjenduseks esitavad hagejad viis väidet.
   
               1.
            
            
               Esimene väide: hagejad väidavad, et täidetud ei ole nende vastu piiravate meetmete võtmise tingimused, mis on esitatud nõukogu otsuse 2011/172/ÜVJP artiklis 1 ja nõukogu määrus (EL) nr 270/2011 artiklis 2. Lisaks väidavad nad, et viis, mida nõukogu nende vastu piiravate meetmete võtmise õigustamiseks kasutas, on täiesti umbmäärane, ebatäpne, alusetu, õigustamatu ja puudulik selleks, et õigustada nende meetmete võtmist.
            
         
               2.
            
            
               Teine väide: hagejad väidavad, et nõukogu rikkus nende kaitseõigusi ja nende õigust tõhusale õiguskaitsevahendile, kuna:
               
                           —
                        
                        
                           piiravad meetmed ei näe ette menetlust hagejatele nende tõendite edastamiseks, mille alusel nende vara külmutada otsustati, või mis võimaldaks neil tõhusalt esitada oma seisukoht nende tõendite kohta;
                        
                     
                           —
                        
                        
                           vaidlustatud meetmetes esitatud põhjendused sisaldavad üldisi põhjendamata süüdistusi, olles kohtumenetluse osas umbmäärased;
                        
                     
                           —
                        
                        
                           nõukogu ei ole esitanud piisavalt teavet, mis võimaldaks hagejatel tõhusalt esitada oma arvamus, mis ei luba Üldkohtul uurida, kas nõukogu otsus ja põhjendus olid põhjendatud ja kas selles tugineti siduvatele tõenditele.
                        
                     
         
               3.
            
            
               Kolmas väide: hagejad väidavad, et nõukogu ei ole piisavalt põhjendanud nende suhtes vaidlustatud meetmete võtmist, rikkudes kohustust esitada selgelt tema otsust õigustavad tegelikud ja täpsed põhjendused, sealhulgas konkreetsed individuaalsed põhjused, mis viisid ta järelduseni, et hagejad olid vastutavad Egiptuse riigi vara seadusvastase omastamise eest.
            
         
               4.
            
            
               Neljas väide: hagejad on seisukohal, et nõukogu rikkus põhjendamata või ebaproportsionaalselt nende asjaõigusi ja nende mainega seotud õigusi seetõttu, et:
               
                           —
                        
                        
                           vara külmutamise meetmetel on ulatuslik ja pikaaegne mõju nende põhiõigustele;
                        
                     
                           —
                        
                        
                           hagejate suhtes nende meetmete kohaldamine ei ole õigustatud; ja
                        
                     
                           —
                        
                        
                           nõukogu ei ole tõendanud, et vara täielik külmutamine on selle eesmärgi saavutamiseks kõige vähem kahjustavam viis, ega ka seda, et hagejatele põhjustatud väga suur kahju on õigustatud ja kohane.
                        
                     
         
               5.
            
            
               Viies väide: hagejad leiavad, et nõukogu kandis nad isikute nimekirja, kelle suhtes rakendatakse piiravaid meetmeid, ilmse hindamisvea tõttu.